
A roma gyerekek oktatási szegregációja és a civil szervezetek szerepe

Dolgozatomban a roma gyerekek oktatási szegregációjával foglalkozom. A romák integrációjának kérdése mára európai szintű kérdéssé vált, 2011 óta uniós stratégia igyekszik koordinálni a tagállamoknak a roma integrációt célzó tevékenységét. A stratégia kiemeli az oktatás szerepét, mint kulcsfontosságú területet a romák beilleszkedéséhez a többségi társadalomba, és azon készségek elsajátításához, amikkel később lehetőségük lesz érvényesülni a munkaerőpiacon. Az oktatás kiemelt szerepe ellenére számos európai országban, köztünk hazánkban is, e területen diszfunkciókkal találjuk szembe magunkat: a roma gyerekek nagy része szegregált oktatásban vesz részt. A diszkrimináció elleni küzdelemben jelentős szerep hárul a civil jogvédőkre, akik felléphetnek magánszemélyek képviseletében is, sőt akár nemzetközi színtéren is érvényt szerezhetnek jogaiknak.
Dolgozatomban egy civil szervezet munkáján keresztül ismertetem, hogyan próbálhat egy jogvédő szervezet az állami diszfunkciókra rámutatni, és az ezekből fakadó jogsérelmet orvosolni; valamint, hogy ennek milyen szerepe lehet a rendszerszintű problémák megoldásában, mennyivel járulhatnak hozzá a romák sikeres integrációjához.
Először ismertetem azokat a nemzetközi szerződéseket, amelyek egyrészt a diszkrimináció tilalmával és az oktatáshoz való joggal foglalkoznak, másrészt lehetővé teszik ilyen ügyekben a civil szervezetek fellépését és nemzetközi fórumhoz fordulását. Bemutatom a magyarországi romák helyzetét, rámutatva a foglalkoztatás és az oktatás közötti szoros összefüggésre, majd elemzem a roma gyerekeket érő oktatási szegregációs gyakorlatot, részletezve a hatásait tekintve talán legsúlyosabb típusát, a félrediagnosztizálást. Bemutatom az Esélyt a Hátrányos Helyzetű Gyerekeknek Alapítvány munkásságát, amely ma az egyedüli olyan civil szervezet hazánkban, amely tevékenységének középpontjában a roma gyerekek oktatási szegregációja elleni küzdelem áll. A jelenleg a strasbourgi Emberi Jogi Bíróság előtt lévő, félrediagnosztizálással foglalkozó ügyüket kiemelten elemzem, rámutatva azokra a strukturális problémákra és diszkriminatív gyakorlatokra, amelyekkel a romáknak hazánkban szembe kell nézniük.



